text: Els casos de coronavirus a l'Urgell s'eleven a 158, cinc dels quals registrats a la residència d'Anglesola – Comarques de Ponent
  Els casos de coronavirus a l'Urgell s'eleven a 158, cinc dels quals registrats a la residència d'Anglesola
  L'Urgell acumula 158 positius de coronavirus (persones que han donat positiu en alguna prova diagnòstica -PCR o test ràpid-) segons l'última actualització del mapa de l'Agència de Qualitat i Avaluació Sanitàries de Catalunya (AQuaAs). Els municipis més afectats de la comarca continuen sent Tàrrega i la Fuliola que es mantenen amb els mateixos casos que fa dos dies amb 55 i 49 positius, respectivament. Agramunt suma un nou cas confirmat i ja n'acumula 14 positius; Tornabous, 9; Bellpuig, 7, un dels quals en les darreres hores; Vilagrassa i Anglesola, 6; Castellserà, 4; Verdú, 2, i Belianes, Preixana, Sant Martí de Riucorb, Puigverd d'Agramunt i Guimerà, 1. Segons fonts municipals, també hi ha un positiu a Nalec i Vallbona de les Monges, si bé no apareixen al mapa de l'AQuAs. Des del Departament de Salut informen que en aquest mapa no apareixen les dades de positius dels municipis inferiors a 200 habitants, per tal de garantir la privacitat de dades.
  Dels 6 casos d'Anglesola, un ja ha rebut l'alta i els altres 5 són usuaris de la residència del municipi, estrenada el passat 12 d'abril per pacients estables de l'hospital sociosanitari Hestia de Balaguer que en principi no tenien la Covid-19 ni tampoc presentaven símptomes. Els cinc infectats han estat traslladats de nou a la capital de la Noguera. Ara Salut ha fet el test als 7 usuaris restants per saber si també estan contagiats. En cas que sigui així, també seran traslladats de nou a Balaguer.
  Val a dir que el mapa de la Generalitat ara també fa referència a casos sospitosos (persones que en algun moment han presentat símptomes i un professional sanitari els ha classificat com a possible cas, però no tenen una prova diagnòstica -PCR o test ràpid- amb resultat positiu), que a l'Urgell s'eleven a 295. Tots ells són casos activats pel servei de vigilància epidemiològica. Tàrrega encapçala el rànquing de casos sospitosos amb 145 i segueixen La Fuliola amb 37, Agramunt amb 33 i Bellpuig amb 30. També hi ha 8 sospitosos a Castellserà i Verdú, 6 a Anglesola, 5 a Sant Martí de Riucorb i Tornabous, 4 a Belianes, 3 a Ossó de Sió i Vilagrassa, 2 a Vallbona de les Monges, i 1 a Puigverd d'Agramunt, Guimerà, Ciutadilla i Preixana.